b'\n_START_ARTICLE_\nGrigore Preoteasa\n_START_SECTION_\nAccidentul de pe aeroportul Vnukovo\n_START_PARAGRAPH_\nCu ocazia s\xc4\x83rb\xc4\x83toririi a 40 de ani de la Revolu\xc8\x9bia din Octombrie, o delega\xc8\x9bie rom\xc3\xa2n\xc4\x83 format\xc4\x83 din Chivu Stoica, pre\xc8\x99edintele Consiliului de Mini\xc8\x99tri \xc8\x99i conduc\xc4\x83torul delega\xc8\x9biei, Grigore Preoteasa (secretar al C.C. al PCdR cu propaganda), Nicolae Ceau\xc8\x99escu, Alexandru Moghioro\xc8\x99, Leonte R\xc4\x83utu, \xc8\x98tefan Voitec \xc8\x99i \xc8\x98tefan Voicu a plecat \xc3\xaen dup\xc4\x83-amiaza zilei de 4 noiembrie 1957 la Moscova. Ini\xc8\x9bial, delega\xc8\x9bia trebuia s\xc4\x83 fie condus\xc4\x83 de Gheorghe Gheorghiu-Dej, care \xc3\xaens\xc4\x83 \xc8\x99i-a anulat plecarea cu avionul din motive medicale._NEWLINE_Delega\xc8\x9bia s-a deplasat la Moscova cu un avion IL 14. Din cauza condi\xc8\x9biilor meteorologice dificile, \xc3\xaen jurul orei 18, \xc3\xaen momentul ateriz\xc4\x83rii pe aeroportul Vnukovo, ca urmare a unei gre\xc8\x99eli de pilotaj, avionul s-a ag\xc4\x83\xc8\x9bat de v\xc3\xa2rfurile copacilor din p\xc4\x83dure din apropiere, s-a pr\xc4\x83bu\xc8\x99it \xc8\x99i a luat foc. \xc3\x8en accident \xc8\x99i-au pierdut via\xc8\x9ba Grigore Preoteasa \xc8\x99i trei membri ai echipajului sovietic: comandantul aeronavei, lt.maj. V.N. \xc8\x98liahov, navigatorul, cpt. I.I. Hriukalov, \xc8\x99i tehnicianul de bord, N.Z. Pavlikov. Ceilal\xc8\x9bi pasageri \xc8\x99i membri ai echipajului au fost doar r\xc4\x83ni\xc8\x9bi._NEWLINE_Accidentul a fost anun\xc8\x9bat \xc3\xaen presa rom\xc3\xa2neasc\xc4\x83 doar pe 6 noiembrie, informa\xc8\x9biile despre moartea lui Grigore Preoteasa ap\xc4\x83r\xc3\xa2nd pe prima pagin\xc4\x83 a ziarului Sc\xc3\xaenteia doar pe 12 noiembrie. Sicriul cu corpul lui Grigore Preoteasa a fost depus pentru o zi la Casa Sindicatelor din Moscova, fiind transportat ulterior \xc3\xaen Rom\xc3\xa2nia cu un tren mortuar. I-au fost organizate funeralii na\xc8\x9bionale, fiind ini\xc8\x9bial \xc3\xaenhumat la Cimitirul Militar Ghencea \xc8\x99i apoi transferat, \xc3\xaen 1963, la Monumentul eroilor luptei pentru libertatea poporului \xc8\x99i a patriei, pentru socialism din Parcul Libert\xc4\x83\xc8\x9bii.'